**Ploaia de smarald**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prin labirintul unui timp avid

mai rătăcește încă pasul mic

al dansului pictat în zori livid

într-o secundă, ca un inamic.

Nu așteptam sărutul tău de foc

nici palma versului care-a ucis

speranța unui fluture în joc

cu rima bisturiului precis.

Din flori de gheață, aripi de cocori

și palme frământând un asfințit

ai strecurat cucută în licori,

când ai tăiat trecutul sub cuțit.

Prin labirintul unui timp avid

mai rătăcește încă glasul cald,

deși secundele-mi zâmbesc perfid,

eu caut totuși ploaia de smarald.